Document ID: 32011D0362

DECIZIA CONSILIULUI
din 17 iunie 2011
privind prelungirea statutului de întreprindere comună al Hochtemperatur-Kernkraftwerk GmbH (HKG)
(2011/362/Euratom)
CONSILIUL UNIUNII EUROPENE,
având în vedere Tratatul de instituire a Comunității Europene a Energiei Atomice, în special articolul 49,
având în vedere propunerea Comisiei Europene,
întrucât:
(1)
Prin Decizia 74/295/Euratom (1), Consiliul a acordat întreprinderii Hochtemperatur-Kernkraftwerk GmbH (HKG) statutul de întreprindere comună pentru o perioadă de 25 de ani începând din 1 ianuarie 1974.
(2)
Obiectivul HKG era de a construi, echipa și pune în stare de funcționare o centrală nucleară cu o capacitate de aproximativ 300 MWe la Uentrop (districtul Unna), în Republica Federală Germania.
(3)
După ce a funcționat între 1987 și 1988, centrala nucleară a fost închisă la 1 septembrie 1989, ca urmare a dificultăților tehnice și economice.
(4)
De la 1 septembrie 1989, obiectivul HKG a fost să implementeze un program de dezafectare a centralei nucleare până în stadiul de conservare în condiții de siguranță și să realizeze, ulterior, un program de supraveghere a instalațiilor nucleare astfel conservate.
(5)
În Decizia 92/547/Euratom din 16 noiembrie 1992 de prelungire a statutului de întreprindere comună al întreprinderii Kernkraftwerk Lingen GmbH (2), Consiliul a recunoscut că nu exista niciun echivalent pentru aceste programe în Comunitate, că implementarea acestora era importantă și că ele ofereau o experiență utilă pentru industria nucleară și dezvoltarea ulterioară a energiei nucleare în Comunitate.
(6)
Pentru a atinge acest obiectiv, HKG a solicitat prelungirea statutului de întreprindere comună începând din 1 ianuarie 1999.
(7)
Prin Decizia 2002/355/Euratom (3), Consiliul a prelungit statutul de întreprindere comună al HKG până la 31 decembrie 2009 pentru a oferi HKG posibilitatea de a duce la bun sfârșit programele de dezafectare și de supraveghere a centralei, în special prin reducerea sarcinii financiare a întreprinderii.
(8)
Perioada prelungirii corespundea duratei acordurilor încheiate între Republica Federală Germania, landul Renania de Nord-Westfalia, HKG și membrii săi cu privire la finanțarea activităților HKG.
(9)
Prin scrisoarea din data de 26 aprilie 2010, HKG a solicitat o nouă prelungire a statutului de întreprindere comună pentru încă 25 de ani, în vederea îndeplinirii obiectivelor sale.
(10)
Grație prelungirii statutului de întreprindere comună, HKG ar putea să-și finalizeze programele de dezafectare și supraveghere a centralei, în special prin reducerea sarcinii financiare a întreprinderii.
(11)
Acordurile încheiate între Republica Federală Germania, landul Renania de Nord-Westfalia, HKG și membrii săi cu privire la finanțarea activităților HKG se aplică doar pentru o perioadă care se încheie la 31 decembrie 2017.
(12)
Prin urmare, statutul de întreprindere comună al HKG ar trebui prelungit pentru aceeași perioadă,
ADOPTĂ PREZENTA DECIZIE:
Articolul 1
(1) Statutul de întreprindere comună, în sensul Tratatului de instituire a Comunității Europene a Energiei Atomice, acordat întreprinderii Hochtemperatur-Kernkraftwerk GmbH (HKG) se prelungește pentru o perioadă de opt ani, cu începere de la 1 ianuarie 2010.
(2) HKG va avea drept obiectiv implementarea unui program de dezafectare a centralei nucleare de la Uentrop (districtul Unna), în Republica Federală Germania, până la stadiul de conservare în condiții de siguranță și desfășurarea, ulterior, a unui program de supraveghere a instalațiilor nucleare astfel conservate.
Articolul 2
Prezenta decizie se adresează statelor membre și întreprinderii HKG.
Adoptată la Luxemburg, 17 iunie 2011.

Labels: 4
18
14